***Casino*** er et norsk gameshow som ble direktesendt på TVNorge fra 1989 til 1996 og på TV3 fra 2003 til 2004. Hallvard Flatland skapte og ledet programmet de fire første årene. I 1993 overtok Leif Erik Forberg programlederjobben og ledet det frem til det ble nedlagt i 1996. Flatland var tilbake som programleder da programmet gjenoppstod på TV 3. 

Programmet hadde sin glanstid før TV 2 kom på luften, og var selve bærebjelken i TVNorge. Det ble totalt sendt 401 episoder av programmet på TVNorge og 50 på TV3. Flatland ledet 214 av dem, pluss de 50 som gikk på TV3. Høsten 2018 sendt TVNorge fire spesialutgaver av programmet i forbindelse med kanalens 30-årsjubileum. Alle ble ledet av Flatland og gikk fra 1. til 22. desember.

Om programmet
-------------

Ruletthjulet er sentralt i Casino
Programmet huskes som det første, norske suksess-programmet som ble sendt utenfor NRK. Aldri før hadde man hatt muligheten til å vinne biler, hus, dyre utenlandsferier eller markiser på norsk TV. Programmet hadde 800 000 seere på det meste (på en tid da under 50 prosent av norske hjem hadde tilgang til TVNorge). På det meste mottok kanalen 25 000 telefoner i minuttet under sendingene. Og billettene til studio ble omsatt på svartebørs til 1000 kroner stykket. Telefonnettet i Oslo-området ble etterhvert sprengt mens sendingene gikk, noe som førte til at Flatland begynte å trekke ut hvem som kunne ringe inn basert på hvilket retningsnummer de hadde. Programmet hadde sin storhetstid med Flatland (1989–93). Da Forberg tok over, begynte seertallene å falle, og det siste sendeåret var de helt nede i 100 000. Programmet revolusjonerte Fjernsyns-Norge da det kom.

Premiene ble sponset av private bedrifter og i løpet av kort tid stor næringslivet i kø for å gi storgevinster til programmet. I første sesong var toppgevinsten en luksusbil til en verdi av 400 000 kroner. Fra 1990 var toppgevinsten en villa til en verdi av en million kroner.

Serien huskes også for Thor-Rune Haugen («Haugen i bua») og for programvertinnen Birgitte Seyffarth (populært omtalt som «Tause Birgitte»). Seyffart var fast vertinne fra 1989 til 1993. Etter at Forberg tok over programlederjobben i 1993, falt ordningen med fast vertinne bort. Fra nå av plukket de ut jenter fra gata og spurte om de ville være vertinne for programmet de neste to ukene. I alt 29 kvinner var innom som vertinne etter denne ordningen. Blant disse var Gunilla Holm (1993), Lene Nystrøm (1994) og Janne Formoe.

Relansering og retur
--------------------

I 2003 gjenoppsto programmet på TV3, igjen med Flatland som programleder, mens Kathrine Sørland var vertinne. Programmet gikk tre sesonger, fordelt på 50 sendinger frem til seinhøsten 2004. Programmet oppnådde imidlertid ikke samme seersuksessen som i sine glansdager på TVNorge. De svake seertallene, spesielt høsten 2004, førte til at TV3 bestemte seg for å avslutte programmet.

Programmet gjenoppsto nok en gang på TVNorge i 2018 i forbindelse med kanalens 30-årsjubileum. Både Halvard Flatland og Birgitte Seyffarth var tilbake som henholdsvis programleder og vertinne. Fire episoder ble sendt. Programmet fikk dårlige kritikker, men oppnådde forholdsvis gode seertall med over 400 000 seere.

Referanser
----------

1. 1 2  Lie, Øystein (3. oktober 2003). «Seerne svikter Flatlands «Casino»». *Dagbladet.no* **(norsk)**. Besøkt 6. januar 2019.
2. 1 2  VG - Casino-comeback (19.6.2003)
3. ↑  Aftenposten morgen - Finale for Flatland (14.5.1993, s.43)
4. 1 2  Lindblad, Stine Sørensen Knut-Eirik (3. desember 2018). «Jubeltall for «Casino». Nå svarer Flatland kritikerne». *Dagbladet.no* **(norsk)**. Besøkt 6. januar 2019.
5. ↑  «discovery+ | Stream 55,000+ Real-Life TV Episodes» **(engelsk)**. Besøkt 17. oktober 2021.
6. ↑  Journalisten - Lønnsom outsider (28.11.2008)
7. 1 2  Aftenposten weekend - Full pott for Casino (28.10.1989, s.39)
8. 1 2  Aftenposten aften - Casinos siste klem (4.6.1996, s.13)
9. ↑  Aftenposten aften - Milliongevinst i TV-showet Casino (25.1.1990, s.8)
10. ↑  Aftenposten - Landskamp-speakeren gir seg (20.5.2013) «Thor-Rune Haugen, for mange kjent som «Haugen i bua» fra sin rolle i TVNorges «Casino», gir seg som speaker på Ullevaal Stadion etter 22 år i jobben.»
11. ↑  Se&Hør - Fra Casino-vertinne til superstjerne (23.10.2008)
12. ↑  Kampanje - TV3 dropper Flatland og Casino (12.11.2004)
13. ↑  «Comeback for Casino». *presse.discovery.no*. Arkivert fra originalen 6. januar 2019. Besøkt 6. januar 2019.
14. ↑  Kleve, Marie (1. desember 2018). «Alvorlig talt, TVNorge». *Dagbladet.no* **(norsk)**. Besøkt 6. januar 2019.

Eksterne lenker
---------------

* Casino - første som vinner hus (YouTube-klipp fra 2007)